**भारत सरकार**

**रेल मंत्रालय**

**राज्य सभा**

**27.07.2018 के**

**अतारांकित प्रश्न सं. 1244 का उत्तर**

**रेलगाडि़यों की समयनिष्ठता और सामान्य डिब्बों में निःशुल्क**

**भोजन और पानी की आपूर्ति**

**1244. श्रीमती वानसुक साइमः**

**क्या रेल मंत्री यह बताने की कृपा करेंगे किः**

(क) क्या नवीनतम आंकड़ों के आधार पर 3 जून 2018 को समाप्त हुए सप्ताह के दौरान

भारतीय रेल की समयनिष्ठता में 65 प्रतिशत की गिरावट आयी है;

(ख) क्या रेलवे सुरक्षा संबंधी अनुरक्षण कार्य को ध्यान में रखते हुए 15 अगस्त, 2018 से सभी रेलगाडि़यों की समय-सारणी को पुनर्निर्धारित करने की योजना बना रहा है; और

(ग) क्या रविवार को समान्यतः अधिक देरी होने को देखते हुए सरकार आरक्षित यात्रियों को भोजन के समय निःशुल्क भोजन तथा पानी उपलब्ध कराने का विचार रखती है और क्या सामान्य डिब्बे के यात्रियों को भी यह सुविधा दी जाएगी?

**उत्तर**

**रेल मंत्रालय में राज्य मंत्री (श्री राजेन गोहांई)**

(क): भारतीय रेलों पर अप्रैल से जून 2018 की अवधि के लिए मेल/एक्सप्रेस गाड़ियों का समयपालन निष्पादन 60.31% था और 28 मई से 03 जून 2018 के सप्ताह में 61.64% था।

(ख):  जी हां। मेल/एक्सप्रेस और यात्री गाड़ियों की 15 अगस्त 2018 से प्रकाशित होने वाली समय सारणी तैयार की जा रही है, जिसमें संरक्षा संबंधी अनुरक्षण कार्यों की आवश्यकता का ध्यान रखा जाएगा।

(ग): मौजूदा नीति के अनुसार, पूर्व भुगतान सेवाओं की सुविधा वाली गाड़ियों जैसे राजधानी, शताब्दी और दूरंतो गाड़ियों के मामले में, यदि गाड़ी देरी से चल रही होती है और, यदि यात्रा समय को 2 घंटे से अधिक बढ़ जाता है, समयानुसार, निर्धारित भोजन-सूची के अनुसार चाय/कॉफी, दोपहर का भोजन/रात्रि का भोजन या नाश्ता/शाम की चाय, यात्रियों को मुफ्त में परोसे जाते हैं।

बहरहाल, मेल/एक्सप्रेस गाड़ियों की देरी के मामले में, जहां खानपान सेवाएं भुगतान के आधार पर प्रदान की जाती हैं, यात्रियों को भुगतान के आधार पर रसोई यानों, ट्रेन साइड वेंडिंग, ई-खानपान, मार्ग में पड़ने वाले स्टेशनों पर स्थैतिक खानपान इकाइयों के माध्यम से खानपान सेवाएं उपलब्ध कराई जाती हैं ।

\*\*\*\*\*